Höfundur : Jens Einarsson • Skrifað : 02. desember 2019 . Jólasjóður með fjárhagsaðstoð hefur verið starfræktur um nokkurt skeið á Fljótsdalshéraði , Borgarfirði , Djúpavogi , Seyðisfirði og Vopnafirði og er gott samstarf í kringum sjóðinn . Fréttatilkynning : Að Jólasjóðnum koma Rauða krossdeildir á svæðinu , Lionsklúbbar , Þjóðkirkjan , Afl Starfsgreinafélag , Félagsþjónusta Fljótsdalshéraðs og þá eru ótalin þau fjölmörgu fyrirtæki , félagasamtök og fyrirtæki sem styrkja sjóðinn með fjárframlögum . Stærsta úthlutun úr sjóðnum fer fram fyrir jól ár hvert og er þá veitt til þeirra sem erfitt eiga með að ná endum saman í kringum hátíðirnar . Einnig er hægt að sækja um í sjóðinn í annan tíma . Fyrir ári fór þessi jólaaðstoð til samtals 41 heimilis á svæðinu . Nú er kominn sá árstími sem flestir hlakka til , margir byrjaðir að setja upp ljós til að lýsa upp skammdegið og jólahátíðin er framundan . Því miður eru í okkar samfélagi einstaklingar og fjölskyldur sem kvíða þessum tíma og þá getur ástæðan verið fjárhagserfiðleikar . Auglýst hefur verið eftir styrkjum í jólasjóðinn og viljum við þakka styrktaraðilum sjóðsins innilega fyrir veittan stuðning . Einnig vilja þeir sem að sjóðnum standa ná til þeirra sem aðstoðina þurfa . Hægt er að sækja um til Félagsþjónustu Fljótsdalshéraðs eða hafa samband við starfsmann Rauða krossins í Múlasýslu , presta Egilsstaðaprestakalls eða aðra þá sem að sjóðnum koma . Einnig eru ábendingar vel þegnar og hverjar þær vangaveltur er snúa að sjóðnum .